Qaradağlılar/Şərəfli oymağı
Ustaclı  elinə  bağlanan  oymaqlardan  biri  də  Şərəflidir. Şərəfli  oymağı  Sivasdan  sonra  Diyarbəkrdə  məskunlaşmışdı. Diyarbəkr  Osmanlı  dövlətinin  tərkibinə  keçəndən  sonra  Azərbaycana  köçdülər.
Şərəfli  oymağından  çıxan  adlı  əmirlərdən  biri  Bədr  bəydir. Bədr  bəy  Mustafa  bəy  Təmişli-Ustaclıya  xidmət  edirdi. Mustafa  bəyin  ölümündən  sonra  şahzadə  Əlqasib  (Alxaz)  mirzənin  lələsi  oldu. I Şah  Təhmasibdən  öncə  sultan,  sonra  xan  ünvanı  aldı. Bədr  xan  Qızılbaşlar  məmləkətinin  seçkin  əmirlərindən  sayılırdı. Şah  Təhmasib  onu  divanbəyi  vəzifəsinə  təyin  etmişdi. Ordunun  komandanı  olmuşdu. 
Astarabad  yaxınlığında  özbəklərlə  savaşda  əsir  düşmüşdü. Əsirlikdən  xilas  olub,  saraya  döndü. Şahın  gözündən  düşdüyündən  xərifləyib  vəfat  etdi. 
Bədr  xanın  Imamqulu  bəy  adlı  oğlu vardı.
Imamqulu  bəy  I  Şah  Təhmasibə  xidmət  etmişdi. Şahdan  sultan  ünvanı  almışdı. Ov  etməyi,  təbiətlə  təmasda  olmağı  çox  seirdi. 
Imamqulu  sultan  1573-cü  ildə  düşmənlər  tərəfindlən  öldürüldü.
Şərəfli  oymağından  çıxan  tanınmış əmirlərdən  biri  də  Qurd  bəydir. Qurd  bəy  öncə  Diyarbəkrdə  fəaliyyət  göstərirdi. Mustafa  bəy  Təmişli-Ustaclıya  qulluq  edirdi. Bir  ara  Bidlis  vilayətinin  mühafizi  olmuşdu. Sonra  Azərbaycana  gəldi.
Şərəfli  oymağının  tanınmış  nümayəndələrindən  biri  də  Xalxal  bahadurdur. Xalxal  bahadur  Şah  Ismayıl  Səfəvinin  ağalıq  dönəmində  Şərəfli  oymağının  başında  dayanırdı.
Xalxal  bahadurun  Pirqeyb  bəy  adlı  oğlu  vardı.
Pirqeyb  bəy  Şah  Təhmasibin  diqqətini  tez  çəkdi. Şah  onu  vəzifə  və  ünvanlarla  erkən  tanış  etdi. Sultan,  ardınca  da  xan  ünvanı verib,  1565-ci  ildə  Herat  əyalətinin  bəylərbəyi  vəzifəsinə  qoydu. 
Pirqeyb  xan  Şah  Məhəmməd  Xudabəndənin  və  Şah  Abbasın   hakimiyyəti dönəmində  də  üzdə  idi.
Pirqeyb  xanın  Əbülqasım  bəy  adlı  oğlu  vardı.
Əbülqasım  bəy  sultan ünvanı  ilə  Ərəb  Iraqındakı  Hillənin  hakimi   idi.      
Şərəfli  oymağının  səsli  nümayəndələrindən  biri  də  Mustafa  bəydir. Mustafa  bəy  Salman  mirzə  Təmişli-Ustaclının  qulluğunda  idi. Şirvanda  tiyul  torpağı  vardı. I Şah  Təhmasibdən  sultan  ünvanı  almışdı.
Şərəfli  oymağının  məşhur  simalarından  biri  də  Vəli  bəydir. Vəli  bəy  şahdan  öncə  sultan,  sonra  xan  ünvanı  almışdı. Xorasan  əyalətində  fəaliyyət  göstərirdi. Xaf və  Bahərzanın  hakimi  idi. Bir  çox  savaşlarda  çərxçibaşı  olmuşdu.    
Şərəfli  oymağının  adlı-sanlı  əmirlərindən  biri  də  Ibrahim  bəydir. Ibrahim  bəy  Mürşüdqulu  xanın  yaxın  qohumu  idi. Şah  Məhəmməd  Xudabəndədən  sultan  ünvanı  almışdı. I Şah  Abbasın  şahlığının  önlərində  Bahərzanın  hakimi  idi.
Şərəfli  oymağının  səs-sədalı  nümayəndələrindən  biri  də  Şeyx  Əhməd  ağadır. Şeyx  Əhməd  ağa  Şah  Məhəmməd  Xudabəndənin  və  Şah  Abbasın  ağalıq  dönəmində  orduda  xidmət  edirdi.       

Qaradağlılar